b'\n_START_ARTICLE_\nNicaragua\n_START_SECTION_\nGeografi\n_START_PARAGRAPH_\nNicaragua kan grovt deles inn i tre geografiske regioner: lavlandet i vest, fjellene i nord, og Mosquitokysten i \xc3\xb8st._NEWLINE_Lavlandet best\xc3\xa5r av et fruktbart slettelandskap, og det er her mesteparten av landets jordbruksvarer produseres; de tre st\xc3\xb8rste byene i Nicaragua, Managua, Le\xc3\xb3n og Granada ligger alle i lavlandet._NEWLINE_Fjellene i nord har et kj\xc3\xb8ligere klima. Omtrent en fjerdedel av landets jordbruksproduksjon blir utf\xc3\xb8rt her, med kaffe som den viktigste nytteplanten. _NEWLINE_Moskitokysten best\xc3\xa5r for det meste av regnskog, og er sparsomt befolket. Klimaet er tropisk og sv\xc3\xa6rt fuktig._NEWLINE_H\xc3\xb8yeste punkt er Mogot\xc3\xb3n (2 438 moh), mens San Crist\xc3\xb3bal-vulkanen med sine 1745 moh er den h\xc3\xb8yeste vulkanen.\n_START_SECTION_\nKlima og milj\xc3\xb8\n_START_PARAGRAPH_\nKlimaet er tropisk i de lavere delene av landet og kj\xc3\xb8ligere i de h\xc3\xb8yere omr\xc3\xa5dene._NEWLINE_Nicaragua har varme og fuktige lavereliggende omr\xc3\xa5der i \xc3\xb8st. Det er mye nedb\xc3\xb8r \xc3\xa5ret rundt, og p\xc3\xa5 s\xc3\xb8r\xc3\xb8stkysten kommer det ofte sv\xc3\xa6rt store nedb\xc3\xb8rsmengder om sommeren med 2500\xe2\x80\x933750 mm i l\xc3\xb8pet av et \xc3\xa5r. Dette omr\xc3\xa5det er et av de v\xc3\xa5teste i Mellom-Amerika. Orkaner er en stor risiko p\xc3\xa5 \xc3\xb8stkysten av Nicaragua, s\xc3\xa6rlig fra september og inn i november. De nordvestlige h\xc3\xb8yereliggende omr\xc3\xa5dene er litt kj\xc3\xb8ligere og har mindre fukt. De vestlige omr\xc3\xa5dene, inkludert Managua, har mer trykkende forhold. Her er det regntid p\xc3\xa5 sommeren, men med en markert canicula i juli og august, da det kommer lite regn. Perioden fra desember og ut april er ogs\xc3\xa5 sv\xc3\xa6rt t\xc3\xb8rr. I desember og januar er det ofte vindfulle og noe kj\xc3\xb8ligere dager._NEWLINE_Det kan forekomme alvorlige jordskjelv, vulkanutbrudd, jordskred og voldsomme orkaner._NEWLINE_Noen av Nicaraguas milj\xc3\xb8problemer er vannforurensning og avskoging med tilh\xc3\xb8rende jorderosjon.\n_START_SECTION_\nHistorie\n_START_PARAGRAPH_\nLandet ble "oppdaget" av Columbus i 1502, og ble kolonisert av Spania fra 1524. Omr\xc3\xa5det gikk fra Spania i 1821 og utgjorde sammen med Guatemala, El Salvador, Honduras og Costa Rica Den mellomamerikanske f\xc3\xb8derasjon (Rep\xc3\xbablica Federal de Centroam\xc3\xa9rica)._NEWLINE_Atlanterhavskysten, kalt Mosquitokysten (n\xc3\xa5 delt mellom regionene Regi\xc3\xb3n Aut\xc3\xb3noma del Atl\xc3\xa1ntico Norte og Regi\xc3\xb3n Aut\xc3\xb3noma del Atl\xc3\xa1ntico Sur), med Bluefields som viktigste by, l\xc3\xa5 under Storbritannia fra 1655 til 1850, Honduras fra 1859 til 1860 og har med visse unntak v\xc3\xa6rt autonomt siden._NEWLINE_Etter en borgerkrig ble den F\xc3\xb8derale Sentralamerikanske Republikk oppl\xc3\xb8st i 1840, og Nicaragua ble selvstendig. _NEWLINE_I tiden som fulgte involverte USA seg ofte i landets politiske anliggender; blant annet i 1909 da de st\xc3\xb8ttet det konservative oppr\xc3\xb8ret som fikk den liberale president Zelaya avsatt. USA okkuperte landet fram til 1933, da flere \xc3\xa5rs oppr\xc3\xb8r og geriljakrigf\xc3\xb8ring ledet av Sandino gjorde at de trakk seg ut._NEWLINE_Fra 1936 til 1979 ble landet diktatorisk ledet av familien Somoza; f\xc3\xb8rst av president Anastasio Somoza Garc\xc3\xada fram til 1956. Etter hans d\xc3\xb8d overtok hans s\xc3\xb8nn Luis Somoza Debayle som president og Anastasio Somoza Debayle som leder for nasjonalgarden. Luis d\xc3\xb8de av naturlige \xc3\xa5rsaker i 1967 og Anastasio overtok som diktator. Somoza holdt gode forbindelser til USA og gav amerikanske selskaper store konsesjoner i bytte mot pengebel\xc3\xb8p. Dette ble ikke godt mottatt av den landeiende middelklassen, som tapte stort; og en krets av regimefiendtlige samlet seg etterhvert rundt Pedro Chamorro, redakt\xc3\xb8ren av avisen \'La Prensa\'._NEWLINE_I 1961 ble den sosialistiske organisasjonen \'Frente Sandinista de Liberaci\xc3\xb3n Nacional\' (FSLN), kjent som Sandinistene, stiftet. De drev geriljakrigf\xc3\xb8ring mot regimet, uten s\xc3\xa6rlig suksess gjennom hele 1960-tallet. I 1972 ble Managua rammet av et stort jordskjelv som gjorde omfattende skader. N\xc3\xb8dhjelp kom fra utlandet, men Somoza s\xc3\xb8rget for at oppbyggingen av byen ble gjort av hans egne selskaper; noe som f\xc3\xb8rte til \xc3\xb8kt motstand mot regimet, og \xc3\xb8kt st\xc3\xb8tte til FSLN. En blodig borgerkrig br\xc3\xb8t ut, som endte med at Somoza og andre medlemmer av regimet flyktet til USA (hvor han ble nektet innreise og derfor dro videre til Paraguay) og at oppr\xc3\xb8rerne fikk makten i 1979. En midlertidig junta med sandinistlederen Daniel Ortega i spissen ble satt opp._NEWLINE_Ortega ble valgt til president i 1984, og satt med makten til han i 1990 tapte for en koalisjon av borgerlige partier ledet av Violeta Chamorro._NEWLINE_Etter Chamorro fulgte s\xc3\xa5 to presidenter fra det liberale partiet PLC, Arnoldo Alem\xc3\xa1n (1996), og Enrique Bola\xc3\xb1os (2001)._NEWLINE_I 2006 kom s\xc3\xa5 FSLN tilbake til makten etter 16 \xc3\xa5r, i det Daniel Ortega p\xc3\xa5 nytt ble valgt som president i Nicaragua.\n_START_SECTION_\nTurisme\n_START_PARAGRAPH_\nTurisme er i dag Nicaraguas nest st\xc3\xb8rste n\xc3\xa6ring, de siste 7 \xc3\xa5r har turismen vokst om lag 70% landsdekkende, ca. 10% -16% \xc3\xa5rlig. Veksten har f\xc3\xb8rt til at inntekter fra turisme har steget mer enn 300% over en periode p\xc3\xa5 10 \xc3\xa5r. Veksten i turismen har ogs\xc3\xa5 p\xc3\xa5virket jordbruk, kommersiell- og finansindustri, samt bygg-og anleggsbransjen positivt. Til tross for positiv vekst gjennom det siste ti\xc3\xa5ret er Nicaragua fortsatt det minst bes\xc3\xb8kte landet i regionen.\n_START_SECTION_\nSosiale forhold\n_START_PARAGRAPH_\nLandet har siden 2008 hatt en sv\xc3\xa6rt streng abortlovgivning. Det inneb\xc3\xa6rer at det ikke er lov \xc3\xa5 ta abort etter incest eller voldtekt. Ei heller er det legitimt n\xc3\xa5r graviditeten truer kvinnens liv. Amnesty International har krevd loven avskaffet.\n_START_SECTION_\nSport\n_START_PARAGRAPH_\nNicaraguas mestvinnende fotballklubb er Diriang\xc3\xa9n FC med 26 seriemesterskap, det forel\xc3\xb8pig siste i 2006._NEWLINE_Estadio Nacional Dennis Mart\xc3\xadnez er landets nasjonalstadion, f\xc3\xb8rst og fremst for baseball og fotball.'